วิชัยเวชฯเข้าตลาดสู้เปิดเสรีการแพทย์
กิมเอ็งจูงโรงพยาบาลวิชัยเวชฯ เข้าตลาดหุ้น
1 ก.ย. 2554

กิมเอ็งจูงโรงพยาบาลวิชัยเวชฯ เข้าตลาดหุ้น 
จ่อขายไอพีโอ 135 ล้านหุ้นต้นปีหน้า หาเงินขยายธุรกิจรับเปิดเสรีการแพทย์
นายมนตรี ศรไพศาล ประธานเจ้าหน้าที่บริหาร บริษัทหลักทรัพย์ (บล.) กิมเอ็ง (ประเทศไทย) เปิดเผยว่า บริษัทได้รับการแต่งตั้งให้เป็นที่ปรึกษาทางการเงินนำบริษัท ศรีวิชัยเวชวิวัฒน์ เข้าจดทะเบียนในตลาดหลักทรัพย์แห่งประเทศไทย (ตลท.) และคาดว่าจะเสนอขายหุ้นให้กับประชาชนครั้งแรก (ไอพีโอ) จำนวน 135 ล้านหุ้นภายในต้นปีหน้า
บริษัท ศรีวิชัยฯ ดำเนินธุรกิจโรงพยาบาลภายใต้ชื่อ “วิชัยเวช อินเตอร์เนชั่นแนล” ปัจจุบันมีทุนเรียกชำระแล้ว 400 ล้านบาท พาร์หุ้นละ 1 บาท โดยกลุ่มของ นพ.วิชัย วนดุรงค์วรรณ ถือหุ้นใหญ่ประมาณ 70% 
นพ.วิชัย ประธานกรรมการบริษัท ศรีวิชัยฯ กล่าวว่า บริษัทจะเปิดศูนย์คลินิกการกีฬาและขยายกิจการอื่นๆ ต้องใช้เงินทุนประมาณ 300-400 ล้านบาท แต่บริษัทมีเงินทุนอยู่แล้วประมาณ 100-200 ล้านบาท จึงต้องระดมทุนจากตลาดหุ้น ซึ่งมั่นใจว่าการลงทุนครั้งนี้จะทำให้บริษัทเติบโตขึ้นเฉลี่ยปีละ 20-30% โดยปีนี้ตั้งเป้ารายได้ประมาณ 1,500 ล้านบาท เทียบกับปี 2553 ที่ทำได้ 960 ล้านบาท และกำไรสุทธิ 60 ล้านบาท
“การระดมทุนครั้งนี้ถือเป็นก้าวสำคัญในการยกระดับมาตรฐานของโรงพยาบาลสู่สากล และสอดคล้องกับเป้าหมายที่ต้องการขยายบริการแก่ลูกค้าต่างประเทศ รองรับการเปิดเสรีธุรกิจการแพทย์” นพ.วิชัย กล่าว